Diari Oficial de la Generalitat Valenciana


Sumari del DOGV 4473, del 03-04-2003 (2003/3447)

ORDE de 20 de març de 2003, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'Área de Prestació Conjunta de la Comunitat Valenciana, per a la instal·lació, en els vehicles, de mampares de seguretat, d'equips i elements de posicionament global per satèl·lit (GPS) o altres tecnologies de seguretat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4473

Data del DOGV
:   03-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/3447


Data del document
:   20-03-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * suport econòmic
    * taxi
    * ajuda pública
    * dispositiu de seguretat
    * transport de viatgers
    * empresa de transport
    * transportista

ORDE de 20 de març de 2003, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'Área de Prestació Conjunta de la Comunitat Valenciana, per a la instal·lació, en els vehicles, de mampares de seguretat, d'equips i elements de posicionament global per satèl·lit (GPS) o altres tecnologies de seguretat. [2003/3447]
  
El Decret 18/1985, de 23 de febrer, del Consell de la Generalitat Valenciana, sobre la creació d'àrees de prestació conjunta per als servicis de transport públic de viatgers en automòbils de turisme, va facultar el conseller d'Obres Públiques, Urbanisme i Transports per a la creació, delimitació i ordenació, dins del territori de la Comunitat Valenciana, d'àrees de prestació conjunta per als servicis de transport públic supramunicipals de viatgers en automòbils de turisme.
  
L'article sisé permet a la Conselleria d'Obres Públiques, Urbanisme i Transports la realització de les funcions de regulació i ordenació del servici que siguen necessàries per a l'establiment de les àrees i la disposició final primera obri la possibilitat que la Conselleria dicte normes i instruccions complementàries per al desenvolupament i compliment del contingut del citat Decret.
  
Les àrees de prestació conjunta de València, Castelló i Alacant van ser creades, respectivament, per les ordes de 29 de gener de 1986, 15 de juliol de 1991 i 12 de juliol de 1994, totes estes del conseller d'Obres Públiques, Urbanisme i Transports.
  
Una vegada creades les citades àrees, un dels objectius permanents de la Conselleria ha sigut la consecució i manteniment del major grau possible de qualitat i seguretat en la prestació del servici de transport públic de viatgers en automòbils de turisme (autotaxis). En nom d'esta finalitat, s'han emprés actuacions des de l'any 1998 sobre la instal·lació de mampares de seguretat en els vehicles d'autotaxi.
  
Les actuals tecnologies permeten un increment dels referits nivells de qualitat i seguretat en el transport públic de viatgers en automòbils de turisme i han aparegut en el mercat sofisticats sistemes de localització, control i comunicacions, que permeten una major eficàcia tant en la gestió de flotes (localització de vehicles) com en la lluita contra els marges d'inseguretat inherents a l'activitat de conducció de taxis (connexió amb xàrcies o centrals d'alarma)
  
Tenint encara tals sistemes un elevat cost econòmic, s'ha considerat oportú l'habilitació d'ajudes públiques a la inversió necessària per a la instal·lació en els vehicles d'autotaxi dels equips i elements tecnològics necessaris.
  
D'altra banda, i a fi d'obtenir una major agilitat i eficiència en la tramitació de les sol·licituds que es presenten (les quals poden ser nombroses), el text articulat de la present orde preveu que la resolució i, si és procedent, la revocació de les sol·licituds corresponga al director general de Transports per delegació. Esta possibilitat està prevista en els articles 35 i 68 de la Llei 5/1983, de 30 de desembre, de Govern Valencià, i article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.
  
Per la qual cosa, tenint en compte el que disposa el citat Decret 18/1985, l'article 47 del text refós de la Llei d'Hisenda Pública de la Generalitat Valenciana, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
DISPOSE
  
Article 1. Objecte, règim i finançament
  
1. És objecte de la present orde atorgar ajudes econòmiques per a la instal·lació de mampares de seguretat o elements de posicionament global per satèl·lit (GPS) o videocàmeres, en els vehicles de taxi de les àrees de prestació conjunta de la Comunitat Valenciana.
  
2. El règim de les ajudes serà el determinat en els articles següents.
  
3. Per a l'exercici de 2003, les ajudes previstes en la present orde es finançaran a càrrec del crèdit contingut en el programa 513.30, línia T0816000 del capítol VII dels pressupostos corresponents a la Conselleria d'Obres Públiques, Urbanisme i Transports, amb un import global de 84.000 euros que podrà ser ampliat en cas d'existència de disponibilitats pressupostàries.
  
Article 2. Beneficiaris
  
Podran ser beneficiaris d'estes ajudes les persones físiques o jurídiques titulars d'autoritzacions de taxi de les àrees de prestació conjunta de la Comunitat Valenciana que instal·len en els vehicles d'autotaxi mampares de seguretat o elements de posicionament global per satèl·lit (GPS) o videocàmeres, amb connexió a una central de radiotelèfon o d'alarmes, des de l'1 de gener de 2003.
  
Article 3. Requisits
  
1. Els qui opten per ser beneficiaris de les ajudes hauran d'acreditar no tenir pendent el pagament de cap sanció per incompliment de la legislació sobre el transport.
  
2. Els beneficiaris de les ajudes estaran obligats, en tot moment, a facilitar tota la informació que els siga requerida per la Direcció General de Transports, i a sotmetre's a qualsevol actuació de control i verificació de l'ocupació i ús de les ajudes atorgades.
  
Article 4. Sol·licituds, documentació i terminis
  
1. Les sol·licituds d'ajuda previstes en la present orde s'hauran d'efectuar mitjançant instància formalitzada, d'acord amb el model que s'adjunta al text de la present orde, dirigides al conseller d'Obres Públiques, Urbanisme i Transports, i s'ha d'optar només per una de les modalitats d'ajudes.
  
2. Esta sol·licitud, juntament amb la corresponent documentació, haurà de presentar-se, en el termini d'un mes comptador a partir del dia següent de la publicació de la present orde en el Diari Oficial de la Generalitat Valenciana, en el Registre d'entrada de la Conselleria d'Obres Públiques, Urbanisme i Transports, o en els dels servicis territorials de Transports de Castelló o Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. A la sol·licitud s'haurà d'adjuntar els següents documents:
  
a) Còpia compulsada del document nacional d'identitat o passaport vigent i del número d'identificació fiscal. Si es tractara de persona jurídica, còpia compulsada del codi d'identificació fiscal, còpia autoritzada del document de constitució i justificació de la inscripció en el Registre Mercantil o en el que corresponga i poders de representació compulsats, de la persona que represente a l'empresa.
  
b) Factura pro forma o pressupost justificatiu de la completa instal·lació dels equips i elements necessaris, desglossat per conceptes (mà d'obra, IVA, etc.) i especificant model i característiques de l'equip.
  
c) Còpia compulsada de l'autorització vigent de taxi de l'àrea corresponent.
  
d) Compromís d'estar connectat directament amb una empresa o associació legalment constituïda amb fins de gestió de servici de taxi a través de telefonada, o amb una central d'una empresa de seguretat d'alarmes.
  
Este compromís ha d'anar acompanyat d'un certificat de l'empresa corresponent que acredite que posseïx la infraestructura organitzativa i tecnològica per a gestionar l'ús del sistema GPS o de videocàmera.
  
e) Còpia compulsada del permís de circulació del vehicle.
  
f) Així mateix, d'acord amb el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2775, de 21-6-1996), s'haurà d'aportar la següent documentació acreditativa de trobar-se al corrent en el compliment de les obligacions tributàries i de Seguretat Social en el moment d'acabament del termini de presentació de sol·licituds:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordat la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició, no obstant això si hagueren caducat abans de la proposta de resolució de concessió, el beneficiari proposat haurà de presentar un certificat actualitzat.
  
- Alta i últim rebut de l'Impost d'Activitats Econòmiques.
  
No obstant això, quan l'empresa no estiga obligada a presentar declaracions o documents relatius a obligacions tributàries i de Seguretat Social, s'acreditarà esta circumstància mitjançant declaració responsable.
  
Article 5. Quantia
  
L'adquisició i instal·lació de mampares de seguretat o equip de localització de posicionament global per satèl·lit (GPS) serà subvencionada al 75% del cost total de la inversió, amb un límit màxim de 330 euros per vehicle.
  
Article 6. Criteris per a atorgar les subvencions
  
Les ajudes econòmiques seran atorgades sempre que es complisquen els requisits establits en la present orde i prenent en consideració com a criteri per a atorgar el de la data de sol·licitud de l'ajuda, i fins que s'esgote la consignació pressupostària.
  
Així mateix, tindran preferència les sol·licituds referides a autoritzacions o llicències que hagueren sol·licitat esta ajuda per a l'any 2002 sense obtenir-la (sense que tal circumstància eximisca de l'obligació de presentar tota la documentació descrita en la present orde), i les que no hagen gaudit d'ajudes anteriors per instal·lació de mampares o equips de posicionament global per satèl·lit (GPS).
  
Article 7. Resolució i atorgament
  
1. L'examen i valoració dels expedients de sol·licitud de les ajudes correspondrà a un òrgan col·legiat integrat pel cap de servici d'Administració del Transport de la Direcció General de Transports, el cap de servici de Planificació i el cap de secció d'Ordenació del Transport, que una vegada fixades les admissibilitats i quanties, segons els criteris establits en l'orde, elevarà la corresponent proposta al director general de Transports, el qual per delegació del conseller d'Obres Públiques, Urbanisme i Transports, que mitjançant la present orde se li conferix, dictarà l'oportuna resolució que atorgarà o denegarà l'ajuda. En cas d'atorgament, la resolució expressarà amb exactitud la quantia. Esta resolució esgotarà la via administrativa.
  
2. El termini màxim per a resoldre expressament i notificar les sol·licitud presentades serà de quatre mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat eixe termini sense que s'haja dictat resolució expressa haurà d'entendre's que esta és desestimatòria.
  
Article 8. Justificació de la despesa i pagament de les subvencion
  
Una vegada notificades les resolucions d'atorgament i abans del cobrament d'estes pels beneficiaris, estos hauran de justificar la despesa efectivament realitzada en el termini de dos mesos des de la citada notificació i aportaran per a això la següent documentació:
  
a) Factura del pagament del (GPS), de la mampara de seguretat o de la videocàmera.
  
b) Certificat o justificant acreditatiu de l'homologació de la Inspecció Tècnica de Vehicles.
  
c) Contracte que justifique la seua connexió amb una central de radiotelèfon o d'alarmes.
  
d) Declaració responsable en la qual s'especifiquen les ajudes o finançaments públics o privats obtinguts o sol·licitats per als mateixos fins, així com el sotmetiment a control i comprovació per part de l'administració de l'efectiva instal·lació i manteniment de tota la instal·lació.
  
L'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició de la corresponent mampara, GPS o videocàmera.
  
e) Dades de domiciliació bancària
  
Una vegada rebut en el termini escaient i en la forma adequada la documentació referida per l'administració, i després de les oportunes comprovacions, es procedirà al pagament de l'ajuda.
  
Article 9. Obligacions dels beneficiaris
  
Els beneficiaris de les ajudes estaran obligats a:
  
a) mantenir en ús l'equip i els elements instal·lats en el vehicle durant un període mínim i continuat de vuit anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
  
b) facilitar qualsevol dada o document que la Direcció General de Transports considere necessari demanar per a un coneixement exacte i veraç del compliment dels objectius i fins de la present orde, d'acord amb el contingut del punt 2 de l'article tercer.
  
c) no tenir pendent cap sanció definitiva per incompliment de la legislació del transport, així com posar en coneixement de la Direcció General de Transports qualsevol ajuda o subvenció que reben per a la mateixa finalitat, d'altres administracions o entitats públiques o privades, tal com es desprén del punt 1 de l'article tercer i lletra d) de l'article huité.
  
d) comunicar a la Direcció General de Transports de la Conselleria d'Obres Públiques, Urbanisme i Transports qualsevol canvi respecte al contracte de connexió del sistema GPS.
  
Article 10. Revocació de la subvenció
  
1. Procedirà el reintegrament de les quantitats rebudes i l'exigència de l'interés legals de demora des del moment del pagament de la subvenció en el cas que es verifique l'obtenció de les ajudes sense haver complit les condicions requerides derivades de la present orde i la legislació vigent
  
2. A l'efecte, podrà ser incoat per la Direcció General de Transports, i per delegació del conseller d'Obres Públiques, Urbanisme i Transports, el corresponent expedient, que podrà acabar, si és procedent, amb la resolució de revocació de la subvenció i l'obligació de reintegrament de les ajudes concedides i els interessos de demora.
  
DISPOSICIÓ FINAL
  
Es faculta el director general de Transports per a dictar les disposicions i adoptar les mesures que es considere oportunes per al desenvolupament i aplicació del que disposa la present orde.
  
La present orde entrarà en vigor el dia següent de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des del dia següent de la publicació.
  
Tot això de conformitat amb l'article 107·3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada Llei, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.